FI Euroopan unionin virallinen lehti L 307/1

KOMISSION ASETUS (EU) N:o 1138/2013,

annettu 8 päivänä marraskuuta 2013,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse bitertanolin, klorfenvinfossin, dodiinin ja vinklotsoliinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Bitertanolin, klorfenvinfossin ja vinklotsoliinin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Dodiinin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Tehoainetta dodiini sisältävän kasvinsuojeluaineen käyttöä siemenhedelmiin, persikoihin, aprikooseihin, kirsikoihin, syötäväksi tarkoitettuihin oliiveihin ja öljyoliiveihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus dodiinin käytöstä banaaneihin. Hakija väittää, että dodiinin sallittu käyttö näihin viljelykasveihin Pohjois-, Keski- ja Etelä-Amerikassa johtaa siihen, että jäämämäärät ylittävät asetuksessa (EY) N:o 396/2005 vahvistetun enimmäismäärän, ja että jäämien enimmäismäärän on oltava korkeampi, jotta vältetään banaanien tuontia koskevat kaupan esteet.

(4) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.

(6) Asetuksen (EY) N:o 396/2005 43 artiklan mukaisesti Yhdistynyt kuningaskunta pyysi elintarviketurvallisuusviranomaista arvioimaan riskit, joita voimassa oleva banaaneja koskeva bitertanolin jäämien enimmäismäärä voi aiheuttaa ottaen huomioon lokakuussa 2010 vahvistettu bitertanolin akuutin altistumisen viiteannos (ARfD) (3).

(7) Dodiinin osalta elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijan pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineen toksikologisia ominaisuuksia koskevat uusimmat tiedot. Tätä ainetta mahdollisesti sisältävien elintarvikkeiden kulutuksesta johtuva elinikäinen altistuminen tälle aineelle taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.

(8) Bitertanolin osalta elintarviketurvallisuusviranomainen totesi 21 päivänä helmikuuta 2012 antamassaan lausunnossa (4), että kuluttajien terveyden kannalta on olemassa akuutti riski, ja suositteli banaaneja koskevan bitertanolin jäämien enimmäismäärän alentamista. Todettuaan kuluttajien terveyteen kohdistuvan akuutin riskin siltä osin kuin on kyse bitertanolin jäämistä banaaneissa elintarviketurvallisuusviranomainen arvioi voimassa olevien bitertanolin jäämien enimmäismäärät muiden sellaisten viljelykasvien osalta, joiden jäämien enimmäismäärät on vahvistettu määritysrajan (LOD) yläpuolelle. Elintarviketurvallisuusviranomainen suositteli jäämien enimmäismäärien alentamista siemenhedelmien, kivihedelmien, syötäväkuoristen Cucurbitaceae-heimon kasvien ja tomaattien osalta. Kyseisiä tuotteita koskevat jäämien enimmäismäärät olisi vahvistettava kunkin aine-/tuoteyhdistelmän asianmukaisen määritysrajan (LOD) tasolle.

(9) Elintarviketurvallisuusviranomaisen perusteltujen lausuntojen perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(10) Kaikki tehoaineita klorfenvinfossi ja vinklotsoliini sisältävien kasvinsuojeluaineiden voimassa olevat luvat on peruutettu. Tästä syystä kyseisille tehoaineille liitteissä II ja III vahvistetut jäämien enimmäismäärät olisi poistettava asetuksen (EY) N:o 396/2005 17 artiklan sekä kyseisen asetuksen 14 artiklan 1 kohdan a alakohdan mukaisesti.

(11) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa bitertanolin, klorfenvinfossin ja dodiinin voimassa olevia määritysrajoja. Kyseiset laboratoriot totesivat, että teknisen kehityksen myötä kyseisille kolmelle aineelle voidaan vahvistaa alhaisemmat määritysrajat. Kyseisten laboratorioiden päätelmien perusteella on aiheellista vahvistaa alhaisemmat jäämien enimmäismäärät.

(12) Sen vuoksi asetusta (EY) N:o 396/2005 olisi muutettava.

(13) Elintarviketurvallisuusviranomaisen vahvistama malli (5) akuutin ja kroonisen riskin arvioimiseksi osoittaa vinklotsoliinin osalta, että korkeatasoinen kuluttajansuoja säilyy. Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä siirtymäjärjestelystä sellaisille tuotteille, jotka on tuotettu säännösten mukaisesti ennen tämän asetuksen soveltamista.

(14) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(15) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(16) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Koodinumeron 0900010 sokerijuurikkaiden bitertanolipitoisuuden, koodinumeron 0140020 kirsikoiden dodiinipitoisuuden ja kaikkien tuotteiden vinklotsoliinipitoisuuden osalta jatketaan asetuksen (EY) N:o 396/2005, sellaisena kuin se oli ennen muuttamista tällä asetuksella, soveltamista niihin tuotteisiin, jotka oli tuotettu säännösten mukaisesti ennen 6 päivää kesäkuuta 2014.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 6 päivästä kesäkuuta 2014. Koodinumeron 0161030 syötäväksi tarkoitettujen oliivien, koodinumeron 0163020 banaanien ja koodinumeron 0402010 öljyoliivien dodiinipitoisuuden osalta sitä kuitenkin sovelletaan asetuksen voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä marraskuuta 2013. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa osoitteessa http://www.efsa.europa.eu:

Reasoned opinion on the modification of the existing MRLs for dodine in various fruit crops. EFSA Journal 2013;11(1):3077 [31 s.]. doi:10.2903/j.efsa.2013.3077.

Reasoned opinion on the modification of the existing MRL for dodine in pome fruit, apricots and olives. EFSA Journal 2013;11(2):3112 [25 s.]. doi:10.2903/j.efsa.2013.3112.

(3) Conclusion on the peer review of the pesticide risk assessment of the active substance bitertanol. EFSA Journal 2010;8(10):1850 [63 s.]. doi:10.2903/j.efsa.2010.1850.

(4) Reasoned Opinion on the Assessment of the consumer safety of the existing MRL for bitertanol in bananas. EFSA Journal 2012;10(2):2599 [34 s.]. doi:10.2903/j.efsa.2012.2599.

(5) http://www.efsa.europa.eu/en/mrls/docs/calculationacutechronic_2.xls